ايه رأيك في أحمد الغندور "الدحيح" ؟؟
استرها معانا يا رب وابعدنا عن أعشاش الدبابير :D بص : أحمد الغندور راجل بتاع تبسيط علوم، تمام؟  المشكلة في حاجة بقى : أن بتوع تبسيط العلوم دول الموضوع هيكون مقرف جدًا لو قعد يشرح لك تفاعلات كيميائية وفيزيائية وإلخ إلخ ، فبيعملوا إيه؟ ، بيدوا للعلم بعد فلسفي ، يعني تحس أنه الموضوع كده فيه تفكير وعمق وبتاع ، وشوية دراسات ، دا الاتجاه العام. الغندور عنده 3 مشاكل زيادة على كونه في هذا الاتجاه :  1- أنه سطحي ، لأن معالجته للقضايا اللي بيتكلم فيها حتى من ناحية تبسيط العلوم شديدة الفكسنة ، أنا مثلًا فيديو الذكاء الصناعي دا قعدت أضرب كف على كف والله من كمّ السطحية والتفاهة ، والمشكلة أنه قال في آخره : مش عاوز أقولك زي CGP Grey والمشكلة أنك لو شفت قناة سي جي بي دا ، هتحس أن في فرق السماء والأرض يعني :) ، وهو عامل فيديو عن الذكاء الصناعي برضه ، المقارنة مش في صالح الغندور من أي ناحية.  فهما حتى بتوع برة ، بيتعبوا جدًا جدًا في تحضير الحلقات ، في واحد كنت بأتفرج عليه قال أنه أخد في إعداد حلقة 9 شهور :) ، بينما الغندور السلق بيكون واضح مع احترامي طبعًا. 2- أنه نحيت ، يعني ايه؟ ، يعني كلامه كله منقول ومكرر ، فاكر مرة أحمد سمير صاحبي كتب أن مفيش فيديو عمله الغندور إلا وقصاده فيديو نفس الفكرة بنفس الأبحاث في قناة تبسيط علوم غربية. 3- أنه مش فاهم إمتى يدخل الفلسفة وإمتى يخليها تركن على جنب.  يعني بتلاقيه دايمًا بيروج في النص - عمدًا أو جهلًا وأنا لا أعتقد أنه متعمد - حاجات مخالفة لصريح الدين أحيانًا ، أو تضمن استهزاء ، أو حتى بتهز ثوابت دينية بعض الشيء ، أو فيها بعض المضامين الإلحادية.  ودي الغلطة الكبرى ، يعني السطحية ومفيهاش مشكلة ، تمشي مع جمهور متعطش للعلم والتعليم عنده في البلالة ومع واحد دمه خفيف زي الغندور تشتغل يعني.  النحت ، وماله ، الإبداع هو أن تعلم كيف تخفي مصادرك :)  لكن الفلسفات والنظريات الغربية اللي هي ضد الدين بشكل أو بآخر هي السم اللي في الكلام دا. شوية ملاحظات لحبايبنا :  1- يعني أنت بتقول الغندور ملحد؟ ، لأ يسطا واهدا عشان مش ناقصة غباء.  2- طب هو قاصد يعمل كده؟ ، الله أعلم وأنا أظن أنه لأ.  3- طب نتفرج عليه؟ ، لو مش هتعرف تاخد بالك من الصح والغلط فما تتفرجش عليه.  4- طب هو شخصيًا؟ ، ما أعرفهوش شخصيًا والله. وربنا يعلمنا جميعًا.